जयपुर: राजस्थान में एक विधानसभा और दो लोकसभा की सीट पर हुए उपचुनाव में इस बार भाजपा को बड़ी हार का सामना करना पड़ा। हार के बाद राज्य की मुख्यमंत्री वसुंधरा राजे ने पहली बार चुप्पी तोड़ी है। राजे ने इंडिया टूडे को दिए इंटरव्यू में भाजपा की हार से लेकर राज्य में उनके खिलाफ हो रहे विरोध पर खुलकर बात की। राजे ने कहा कि हम अब भी हार पर विश्लेषण कर रहे हैं कि हमसे कहां पर चूक हुई है। उन्होंने कहा कि विपक्ष की चुनाव में क्षुद्र राजनीति, विधायकों के खिलाफ एंटी इंकम्बैंसी, जनसेवाओं के मामले में फील्ड में तैनात अफसरों की असंवेदनशीलता और लापरवाही का असर चुनाव पर पड़ा। उन्होंने माना कि राज्य में कुछ ऐसे क्षेत्र हैं जहां हम जनता से जुड़ाव में नहीं हैं। यह भी हार का एक कारण हो सकता है।